เร่งยกระดับศักยภาพผู้ประกอบการ SMEs ผ่านการส่งเสริมมาตรฐานผลิตภัณฑ์ชุมชน มาตรฐานอุตสาหกรรมเอส
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมให้ความสำคัญและส่งเสริมให้ผู้ประกอบการ SMEs ของไทย พัฒนาสินค้าและบริการให้มีคุณภาพเป็นไปตามมาตรฐาน โดยเฉพาะมาตรฐานผลิตภัณฑ์ชุมชน(มผช.)  และมาตรฐาน มอก. เอส ของสำนักงานมาตรฐานผลิตภัณฑ์อุตสาหกรรม (สมอ.) เพื่อให้สินค้าและบริการของวิสาหกิจชุมชนและผู้ประกอบการ SMEs  มีคุณภาพเป็นไปตามมาตรฐาน ก่อนพัฒนาต่อยอดสู่มาตรฐานผลิตภัณฑ์อุตสาหกรรม (มอก.) ขณะเดียวกันนี้ สมอ. อยู่ระหว่างการประกาศมาตรฐานผลิตภัณฑ์ชุมชน (มผช.)  ผ้า ECO Print ที่เป็นผลิตภัณฑ์เชิงนวัตกรรมรักษ์สิ่งแวดล้อม ด้วยการพิมพ์ลวดลายบนผืนผ้าจากการใช้ส่วนต่างๆ ของพืช ทำให้ไม่มีสีสังเคราะห์ในขั้นตอนการทำผลิต สอดรับกับนโยบาย BCG Model ของรัฐบาล มุ่งเน้นการใช้ทรัพยากรเพื่อสร้างมูลค่าเพิ่ม ผ่านการนำวัสดุต่างๆ กลับมาใช้เพื่อให้เกิดประโยชน์สูงสุดและเป็นมิตรต่อสิ่งแวดล้อม ซึ่งคาดว่าจะประกาศใช้มาตรฐาน มผช. ผ้า ECO Print ได้ภายในเดือนกันยายนนี้ สำหรับมาตรฐาน มผช. สมอ. กำหนดมาตรฐานแล้วทั้งสิ้น 1,386 มาตรฐาน เป็นการกำหนดใหม่ในปีนี้ 31 มาตรฐาน และมีผู้ผลิตชุมชนได้รับการรับรองรวม 15,854 ราย แบ่งเป็น 5 กลุ่มผลิตภัณฑ์ ได้แก่ อาหาร เครื่องดื่ม ผ้าเครื่องแต่งกาย สมุนไพรที่ไม่ใช่อาหารและของใช้ของตกแต่งของที่ระลึก